दूध पाउडर के पैकेट में एक्सपायरी डेट नहीं
होशंगाबाद| जिले के प्राइमरी स्कूलों, आंगनबाड़ी में बच्चों की सेहत सुधारने के लिए दिया जाने वाले मिल्क पाउडर खराब निकल रहा है। कई स्कूलों में बंटे पाउडर से बदबू आ रही है तो कई पैकेट में एक्सपायरी डेट नहीं डली है। ग्वालटोली प्राथमिक स्कूल सहित इटारसी के 5 स्कूलों में बंट रहे पाउडर में खराबी की शिकायत के बाद अफसरों में हड़कंप मच गया। आनन-फानन पाउडर का वितरण रुकवाया। भास्कर टीम ने स्कूलों में पहुंचकर मिल्क पाउडर की गड़बड़ियां देखी। ग्वालटोली प्राथमिक स्कूल में बिना एक्सपायरी की डेट के मिल्क पाउडर के पैकेटों मिले। प्रभारी प्रधान पाठक संध्या साहू ने बताया स्कूल में 233 छात्र हैं। शिकायत आने पर दूध वितरण नहीं किया। दूध के पैकेट से स्मेल आने के बाद स्कूल प्रबंधन ने दूध को गर्म पानी में तैयार करने का प्रयास किया। एडीएम मनोज सरियाम ने बताया प्राइमरी स्कूल के छात्रों को दिए जाने वाले दूध में लापरवाही हुई है। इसकी जांच करवाई जाएगी।
पिछले हफ्ते भी मिली शिकायत, नहीं दिया ध्यान
स्कूलों में पिछले सप्ताह शिकायत मिलने के बाद भी शिक्षा विभाग के अधिकारियों ने ध्यान नहीं दिया। सोमवार को भी जनशिक्षकों ने सैंपल लाने की जरूरत नहीं समझी। बीआरसी और शिक्षा विभाग ने देर शाम तक सैंपल भी एमडीएम शाखा, जिला पंचायत में नहीं भेजे। शाखा प्रभारी प्रदीप चौहान ने बताया दूध की जांच खाद्य विभाग से करवाई जाएगी।
hin_Deva hin_Deva hin_Deva hin_Deva